Declarație uluitoare a europarlamentarului ALDE Norica Nicolai. Ea susţine că imaginile cu jandarmi filmați în timp ce au lovit oameni care țineau mâinile ridicate, în semn de non-violență, au fost trucate. Deși susține acest lucru, ea se contrazice în fraza imediat următoare.

Foto: Facebook

Citiţi şi: Cum pregăteşte Dragnea terenul pentru ca data viitoare să nu mai piardă bătălia pentru Piaţa Victoriei

„Se pot face multe cu un calculator. Cred că imaginile cu jandarmii care lovesc oameni cu mâinile ridicate au fost trucate. Şi în ţările din UE se acţionează la fel dacă nu se respectă spaţiul delimitat de jandarmi”, a declarat Norica Nicolai.

Ea a fost prezentă în judeţul Gorj la manifestările dedicate împlinirii a 40 de ani de la înfiinţarea Termocentralei Turceni.

450 de oameni au avut nevoie de îngrijiri medicale după intervenţia brutală a Jandarmeriei de la mitingul din diasporei din 10 august, la care au participat peste 100.000 de persoane.

Peste 200 de oameni au depus deja plângeri penale la Parchetul Militar împotriva jandarmilor. Ancheta a fost preluată de Parchetul General pentru că există o plângere împotriva ministrului de Interne, Carmen Dan.

Joi, după șase zile, au venit primele scuze publice din partea jandarmilor cu rang înalt.